ועדת החינוך, התרבות והספורט, כנסת 16, פרוטוקול מספר 192, 2004-03-03 08:30

אילן שלגי: בוקר טוב.

אילן שלגי: אנחנו בישיבה בהכנה לקריאה שנייה ושלישית: הצעת חוק יום הזיכרון לחללי מערכות ישראל ויום העצמאות (תיקוני חקיקה) (דחיית מועדים), התשס"ד-2004.

אילן שלגי: הצעת החוק מדברת על שינוי מיקומם בלוח השנה של יום הזיכרון לחללי מערכות ישראל ויום העצמאות כאשר, כמו בשנה הזאת, הימים הללו נופלים בימי א', ב' בשבוע, וזאת משום שהטקסים בערב יום הזיכרון במוצאי-שבת עלולים לגרום לחילול שבת בטקסים הממלכתיים.

אילן שלגי: במיוחד זה עלול ליצור קושי לבני משפחות שכולות שומרות שבת.

אילן שלגי: אני אבקש מהיועצת המשפטית של הוועדה, עורכת-הדין מרב ישראלי, להקריא את ההצעה ואחר-כך נשמע, כמובן, את האורחים שלנו.

מרב ישראלי: הצעת חוק יום הזיכרון לחללי מערכות ישראל ויום העצמאות (תיקוני חקיקה) (דחיית מועדים), התשס"ד-2004.

מרב ישראלי: (1) בחוק יום הזיכרון לחללי מערכות ישראל, התשכ"ג- 1963 בסעיף 1(ב), בסופו יבוא: "חל בראשון בשבוע, יקוים יום הזיכרון ביום ה' באייר של אותה שנה".

מרב ישראלי: (2) בחוק יום העצמאות התש"ט-1949 בסעיף 1(ב) בסופו יבוא: "אם יום ה' באייר יחול בשני בשבוע, יוחג יום העצמאות ביום ו' באייר של אותה שנה".

אילן שלגי: אני מבקש מאורחינו – מי מהם שרוצה – להתייחס.

אהרון לישנסקי: הממשלה דנה בנושא הזה ב- 1 בפברואר – זאת הצעה של שר הביטחון – ונימוקים בעד ההצעה ונגדה הוצעו בממשלה ובסופה החליטו הממשלה להגיש לכנסת תיקונים לחוקים הרלוונטיים, כפי שהיועצת המשפטית הנכבדה הקריאה.

אהרון לישנסקי: בזמנו, כמעט לפני שנה, הייתה החלטה שהטקס המרכזי ברחבת הכותל לפתיחת יום הזיכרון יתחיל בשעה 22:30 בלילה.

אהרון לישנסקי: הכוונה הייתה לאפשר לאנשים להגיע לטקס בלי לחלל את השבת, וחשבנו שבזה פתרנו את הנושא הזה.

אהרון לישנסקי: חזר אלינו שר הביטחון ואמר שהמשפחות השכולות יחד ביקשו בפניות רבות אל מערכת הביטחון ואליו לדחות ביממה את פתיחת יום הזיכרון משום שהם לא יכולים לעמוד בשעה של מוצאי שבת בלי לחלל את השבת.

אהרון לישנסקי: נוסף לזה ישנם גם הורים לא כל-כך צעירים שצריכים להגיע ממרחקים גדולים, וזאת בעיה.

אהרון לישנסקי: אני מבין – ומערכת הביטחון תסביר את עצמה – שהנושא גם עלה בפני הרבנים הראשיים והרב הצבאי הראשי, והם נתנו את ברכתם למהלך הזה.

אהרון לישנסקי: לכן ביקשנו בדחיפות רבה להגיש את התיקונים לחוק, ומאז שהגשנו את זה ועד היום יש לנו פניות רבות מאוד מגורמים ציבוריים ומציבור ומשרד החוץ פונה מתוך הצגת המצב של היהודים בחו"ל, והבקשה האחת והיחידה היא: תחליטו מתי זה כדי שיהיה לנו זמן להתארגן.

אהרון לישנסקי: אנחנו היום פחות מחודשיים לפני המועדים האלה, וכל יום בשבילנו הוא יום קריטי.

אילן שלגי: זה מובן.

אילן שלגי: אנחנו נעשה כמיטב יכולתנו.

אילן שלגי: אני שואל את אנשי משרד הביטחון, למה הגעתם לממשלה כל-כך מאוחר?

אילן שלגי: ב- 1 בפברואר.

אריה מועלם: הנושא נדון בוועדת שרים וטקסים רק ביולי 2002, והחלטת הוועדה הייתה להעביר את זה לבדיקה עם הארגונים היציגים.

אילן שלגי: כלומר הנושא כבר עלה ב- 2002.

אריה מועלם: הנושא נבדק עם הארגונים היציגים של ההורים השכולים, ארגון יד לבנים והמועצה הציבורית להנצחת החיילים.

אריה מועלם: המועצה הציבורית להנצחת החייל המליצה לשר הביטחון על דחייה של יום הזיכרון.

אילן שלגי: הכול מובן, אני שואל למה הגעתם לממשלה רק לפני חודש.

אריה מועלם: אני מסביר את התהליך.

אריה מועלם: לכן זה הגיע לוועדת טקסים וסמלים כי שם עלתה סוגיית הרבנים.

אריה מועלם: הגענו לרבנים הקודמים, לרב לאו ולרב בקשי דורון, ועמדתם הייתה שלא ניתן לדחות את יום הזיכרון.

אריה מועלם: זה חזר שוב לוועדת שרים לטקסים וסמלים ושם נתקבלה עמדתם של הרבנים.

אריה מועלם: כשזה ירד לשטח וארגוני הרבנים בסניפים התחילו לארגן את הטקסים, הגיעו למסקנה שאי-אפשר לקיים את הטקסים בלי חילול שבת.

אילן שלגי: מתי בפעם הקודמת קרה שיום הזיכרון היה ביום א' בשבוע?

אריה מועלם: בשנת 97'.

שמעון דרעי: אז היה חילול שבת.

שמעון דרעי: קיבלנו אז פניות מחבר הכנסת, סגן השר לשעבר, שאול יהלום.

אילן שלגי: אז כיצד הרבנים הראשיים לשעבר סברו שאי-אפשר לדחות את יום הזיכרון?

אילן שלגי: לדעתי, הם היו צריכים להיות הראשונים שיבקשו לעשות את זה.

צבי בלק: הממסד הדתי רואה את יום העצמאות מעבר למנגלים ולחידון התנ"ך העולמי כיום תפילה חגיגי.

צבי בלק: אנשים אומרים הלל וברכה בדיוק כמו שנגיד בפסח.

צבי בלק: הרבנים אמרו שלא ייתכן שב- ה' באייר, יום הקמת המדינה נערוך טקסי אזכרה, ולו רק בגלל הטקס החשוב בכותל.

צבי בלק: לכן הציעו הרבנים, לאו ובקשי דורון, לדחות את הטקס לשעה 22:30, והובטח להם על-ידי מערכת הביטחון – שר הביטחון – שלא יהיו חילולי שבת.

צבי בלק: החשיבה שלהם היא חשיבה דתית.

אילן שלגי: מה אומרת הרבנות הצבאית היום?

צבי בלק: הרבנות הצבאית כמי שממונה על שמירת פקודות הצבא גם בענייני דת, די חוששת מחילול שבת.

צבי בלק: קשה להיות בנות-יענה בנושא הזה.

אילן שלגי: מובן.

אריה מועלם: אני רוצה להתייחס למה שאמר אהרון לישנסקי, יש אלינו עשרות פניות כל יום של רשויות מקומיות.

אילן שלגי: זה מובן.

אהרון לישנסקי: היות שאנחנו גם דנים על ציר הזמן אני מבקש שהוועדה תניח היום על שולחן המליאה---

אילן שלגי: בהנחה שנאשר, אדוני.

אהרון לישנסקי: רק בהנחה שיהיה כאן אישור, שלאחר שטיוטות החוק האלה תאושרנה והתיקונים יאושרו הוועדה תניח את זה על שולחן המליאה לקריאה שנייה ושלישית, כי אם אנחנו עושים את זה היום אנחנו בכל-זאת חוסכים כמה ימים, ונוכל לצאת בהודעה לציבור.

אילן שלגי: מובן.

אילן שלגי: היות שהוועדה כולה היום היא יושב-ראש הוועדה, אני מאשר את החוק לקריאה שנייה ושלישית.

אילן שלגי: פה-אחד הוועדה החליטה לאשר את הצעת החוק לקריאה שנייה ושלישית, ואנחנו נעביר את זה למזכירות ולמליאה כדי שהחוק יונח עוד היום.

אהרון לישנסקי: מודים לוועדה.

אילן שלגי: תודה רבה לכם.